Viagra Reseptfri er det første legemiddelet som godkjennes som reseptfri medisin med veiledning – og vil trolig være tilgjengelig på apotekene tidlig på nyåret.

Norges største nettapotek, farmasiet.no, startet forhåndssalget allerede tirsdag, og kunne melde om rekordsalg allerede samme dag.

- Vi hadde solgt mer Viagra til lunsjtid enn resten av året til sammen, sier daglig leder Hans Kristian Furuseth til Dagbladet.

FORHÅNDSSALG: Daglig leder Hans Kristian Furuseth i nettapoteket farmasiet.no kan melde om kraftig salgsboost etter frislippet. Foto: Privat Vis mer

- Det viser at det er et veldig stort behov for å få kjøpt dette trygt og sikkert på nett uten resept.

Eksakt hvor store kvanta det er snakk om, vil han ikke gå inn på av konkurransehensyn. Men han kan røpe at de har bestilt inn flere paller, og at de snart må legge inn en ny bestilling.

Frykter konkurransevridning

Da Dagbladet omtalte forhåndssalget tirsdag morgen, uttrykte fag- og kvalitetsdirektør i Norsk Medisinaldepot (NMD) Hege Willoch, overraskelse.

NMD - som også eier Vitus-apotekene - er en av landets største leverandører av legemidler, og hevdet at de ikke har fått noen dato for levering fra Viagra-produsenten Pfizer.

- Jeg vet det har vært litt leveringsvansker for produsenten, så vi har vært innstilt på at reseptfri Viagra ikke kommer i salg før tidlig på nyåret, sier Hege Willoch til Dagbladet.

Hun mener at salgsstart for et slikt produkt normalt skal vært likt for alle aktørene i bransjen. Det mener også kommunikasjonssjef Jostein Soldal i Apotekforeningen, som er opptatt av at dette ikke skal føre til en konkurransevridning.

Spørsmålene du må svare på De sju spørsmålene du vil bli bedt om å besvare dersom du kjøper Viagra over disk, er: 1. Tar du hjertemedisiner som kalles nitrater? 2. Bruker du rusmidler av typen amylnitritt, også kjent som «poppers»? 3. Tar du et legemiddel som kalles riociguat (Adempas) mot høyt blodtrykk i lungene? 4. Tar du et legemiddel som inneholder ritonavir mot hiv-infeksjon? 5. Har du hatt hjerteinfarkt eller slag de siste seks månedene? 6. Har du noe av følgende: Lavt blodtrykk? Høyt blodtrykk som ikke er godt behandlet? Angina (hjertekrampe)? Uregelmessige hjerteslag eller hjertebank (palpitasjoner)? 7. Har du noen gang hatt synstap på ett øye på grunn av skade på synsnerven eller en arvelig øyesykdom? Dersom du svarer «ja» på ett eller flere av spørsmålene, må du snakke med lege før behandling av impotens. Samtidig råder Legemiddelverket, som har utarbeidet spørsmålslista, deg til å ta en helsesjekk hos fastlegen selv om man svarer «nei» på alle spørsmålene. Kilde: Sildenafil sjekkliste / Legemiddelverket / Jostein Soldal i Apotekforeningen

Ifølge Willoch kommer ikke Vitus-apotekene til å ta imot forhåndsbestillinger på produktet, men venter til det er på lager.

Hans Kristian Furuseth i Farmasiet.no hevder han ikke har hørt noe om felles salgsstart av Viagra Reseptfri.

- Det var ny informasjon for meg, så da håper jeg de kommuniserer det bedre til oss neste gang, sa han til Dagbladet tirsdag.

Ifølge Soldal har det aldri vært snakk om noen sperrefrist for salgsstart - kun spekulasjoner rundt når produsenten ville ha legemiddelet klart til levering.

Vil levere til jul

Furuseth håper å kunne sende ut de første leveransene før jul.

- Vi kommer til å gjøre vårt beste og snu oss rundt for å få sendt ut raskt. Jeg er ganske trygg på at varen kommer på lageret vårt neste uke. Så får vi se hvor rask postgangen er, men vi håper at flere skal få bestillinga til julaften, sier Furuseth.

Ordningen med reseptfri medisin med veiledning innebærer at kunden får obligatorisk veiledning i apoteket, for å redusere faren for feilbruk og bivirkninger.

Veiledningen er et krav for å få kjøpt legemiddelet, og kunden må svare «nei» på en sjekkliste med sju spørsmål for å få kjøpt Viagra Reseptfri.

- På vår nettside vil det bli gitt god veiledning på spørsmålene og vi vil også ha en chat-funksjon hvor man kan ta kontakt om man ønsker å snakke med en farmasøyt. En fordel med det er at du kan snakke med farmasøytene og apotekteknikerne når du er hjemme i trygge omgivelser, sier Hans Kristian Furuseth.

I forbindelse med netthandelen må kunden svare på spørsmålene i sjekklista elektronisk - og samtidig fylle ut personnummer for å bekrefte at bestilleren er mann og over 18 år.

- Mest forfalskede legemiddel

Både Apotekforeningen og Legemiddelverket er positive til at reseptplikten på Viagra fjernes.

LAVERE TERSKEL: Fagdirektør Steinar Madsen i Legemiddelverket tror flere vil gå til anskaffelse av Viagra nå som det blir mulig å få kjøpt legemiddelet reseptfritt. Vis mer

- Fordelen er at terskelen blir lavere for dem som trenger Viagra, når de kan kjøpe det på nettapotek eller med veiledning på apoteket, framfor å måtte gå via fastlegen, sier medisinsk fagdirektør i Legemiddelverket, Steinar Madsen, til Dagbladet.

- Jeg vil tro mange vil benytte seg av muligheten til å bestille dette på nett, der de kan være helt anonyme. For mange er det tabu å kjøpe et slikt legemiddel åpenlyst.

Ifølge Madsen er Viagra det mest forfalskede legemiddelet i verden. Han mener det er all grunn til å tro at fjerningen av reseptplikten vil ramme det illegale markedet.

Dårligere oversikt

Frislippet er riktignok ikke helt uproblematisk. Når man ikke lenger må innom fastlegen for å få en resept, vil man miste oversikten over bruken av Viagra i Norge.

Sjekklista du må fylle ut blir altså ikke kontrollert eller registrert, selv om Legemiddelverket har 28 rødmerkede medisinkombinasjoner ved bruk av Viagra.

Både Madsen og Furuseth håper derfor at folk er ærlige når de fyller ut skjemaet, for å unngå alvorlige bivirkninger. Madsen tror ikke at bruken kommer til å øke voldsomt blant dem som ikke egentlig har behov for Viagra.

- De som ikke har behov for Viagra, men som kjøper det for å få en ekstra piff, vil ikke oppleve all verdens tilleggseffekt, og ulempen kan være at man opplever langvarig smertefull ereksjon.